शाहरुख बोले, गांगुली के खिलाफ कोई दुर्भावना नहीं  
शाहरुख खान ने कहा है कि उनका नाइट राइडर्स टीम की कमान सम्भाल चुके सौरव गांगुली के साथ किसी प्रकार का मनमुटाव या गिला-शिकवा नहीं है।
इंडियन प्रीमियर लीग (आईपीएल) की फ्रेंचाइजी टीम कोलकाता नाइट राइडर्स का मालिकाना हक रखने वाले फिल्म स्टार शाहरुख खान ने कहा है कि उनका नाइट राइडर्स टीम की कमान सम्भाल चुके सौरव गांगुली के साथ किसी प्रकार का मनमुटाव या गिला-शिकवा नहीं है।  गांगुली इस सत्र में पुणे वॉरियर्स के लिए खेल रहे हैं। उन्हें आशीष नेहरा के स्थानापन्न के तौर पर इस टीम में शामिल किया गया था। वैसे जनवरी में हुई नीलामी में किसी भी टीम ने गांगुली के लिए बोली नहीं लगाई थी।  गांगुली गुरुवार को पुणे वॉरियर्स की ओर से नाइट राइडर्स के खिलाफ लीग मैच खेलेंगे। इस मैच को लेकर कई तरह की बातें हो रही हैं। ऐसा भी कहा जा रहा है कि शाहरुख की टीम ने गांगुली के खिलाफ अलग रणनीति बनाई है।  शाहरुख ने हालांकि इन खबरों का खंडन किया है। शाहरुख ने कहा, "मैं या मेरी टीम का गांगुली के साथ कोई मनमुटाव नहीं है। हम किसी व्यक्ति के खिलाफ नहीं खेल रहे। हम एक टीम के तौर पर खेल रहे हैं और हमारा लक्ष्य एक टीम को हराना है न कि किसी खास व्यक्ति को।"  "मैं उम्मीद करता हूं कि मेरी टीम यह मैच जीते और अगले दौर में प्रवेश करे। इसके लिए हमारी टीम पूरी तरह तैयार है। इंशाल्लाह जीत हमारी ही होगी।"  ऐसी खबर है कि गांगुली को शाहरुख ने अपने घर पर आमंत्रित किया था लेकिन गांगुली ने उनके इस आमंत्रण को ठुकरा दिया। शाहरुख ने हालांकि गांगुली को निमंत्रण भेजने की बात से इनकार किया है।